CELEX: 62015CN0468
Language: fi
Date: 2015-09-03 00:00:00
Title: Asia C-468/15 P: Valitus, jonka PT Perindustrian dan Perdagangan Musim Semi Mas (PT Musim Mas) on tehnyt 3.9.2015 unionin yleisen tuomioistuimen (seitsemäs jaosto) asiassa T-26/12, PT Musim Mas v. neuvosto, 25.6.2015 antamasta tuomiosta

26.10.2015   
            
            
               FI
            
            
               Euroopan unionin virallinen lehti
            
            
               C 354/27
            
         Valitus, jonka PT Perindustrian dan Perdagangan Musim Semi Mas (PT Musim Mas) on tehnyt 3.9.2015 unionin yleisen tuomioistuimen (seitsemäs jaosto) asiassa T-26/12, PT Musim Mas v. neuvosto, 25.6.2015 antamasta tuomiosta
   (Asia C-468/15 P)
   (2015/C 354/29)
   Oikeudenkäyntikieli: englanti
   
      Asianosaiset
   
   
      Valittaja: PT Perindustrian dan Perdagangan Musim Semi Mas (PT Musim Mas) (edustaja: asianajaja D. Luff)
   
      Muut osapuolet: Euroopan unionin neuvosto, Euroopan komissio, Sasol Olefins & Surfactants GmbH, Sasol Germany GmbH
   
      Vaatimukset
   
   Valittaja vaatii unionin tuomioistuinta
   
               —
            
            
               ottamaan valituksen tutkittavaksi ja toteamaan sen perustelluksi;
            
         
               —
            
            
               kumomaan unionin yleisen tuomioistuimen (seitsemäs jaosto) asiassa T-26/12, PT Perindustrian dan Perdagangan Musim Semi Mas (PT Musim Mas) vastaan Euroopan unionin neuvosto, 25.6.2012 antaman tuomion;
            
         
               —
            
            
               ratkaisemaan asian lopullisesti hyväksymällä PT Musim Masin unionin yleisessä tuomioistuimessa esittämät vaatimukset, kumoamaan valittajalle lopullisen polkumyyntitullin käyttöön ottamisesta tiettyjen Intiasta, Indonesiasta ja Malesiasta peräisin olevien rasva-alkoholien ja niiden seosten tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta 8.11.2011 annetun neuvoston täytäntöönpanoasetuksen (EY) N:o 1138/2011 (1) ja täytäntöönpanoasetuksen (EU) N:o 1138/2011 muuttamisesta 11.12.2012 annetun neuvoston täytäntöönpanoasetuksen (EU) N:o 1241/2012 (2);
            
         
               —
            
            
               määräämään, että neuvoston ja muiden osapuolten on vastattava omista oikeudenkäyntikuluistaan, ja velvoittamaan nämä korvaamaan kaikki valittajalle tässä oikeusasteessa aiheutuvat ja unionin yleisessä tuomioistuimessa aiheutuneet oikeudenkäyntikulut.
            
         
      Oikeudelliset perusteet ja pääasialliset perustelut
   
   Valittaja väittää, että valituksenalainen tuomio on kumottava seuraavista syistä:
   Ensinnäkin unionin yleinen tuomioistuin rikkoi 30.11.2009 annetun neuvoston asetuksen (EY) N:o 1225/2009 (perusasetus) 2 artiklan 10 kohdan i alakohtaa soveltamalla väärin yhden ainoan taloudellisen yksikön käsitettä, koska se katsoi, etteivät valittaja ja ICOFS olleet tällaisia yksiköitä.
   Toiseksi unionin yleinen tuomioistuin rikkoi perusasetuksen 2 artiklan 10 kohdan i alakohtaa katsoessaan, että neuvosto oli riittävällä tavalla näyttänyt toteen, että ICOFS:n toiminta muistuttaa palkkioperusteisen edustajan toimintaa. Unionin yleinen tuomioistuin arvioi käytettävissään olleita todisteita riittämättömällä ja syrjivällä tavalla.
   Kolmanneksi unionin yleinen tuomioistuin rikkoi perusasetuksen 2 artiklan 10 kohdan ensimmäistä alakohtaa katsomalla virheellisesti, ettei neuvosto ollut perusteettomasti vaikuttanut normaaliarvon ja vientihinnan väliseen symmetriaan.
   Neljänneksi unionin yleinen tuomioistuin sovelsi väärin hyvän hallinnon periaatetta, koska se hyväksyi sen, että neuvosto käytti pelkästään neuvoston todistusaineistoa, ja sivuutti näin valittajan polkumyyntimenettelyn aikana keräämät ja sille esittämät merkitykselliset todisteet ja tiedot.
   
      (1)  EUVL L 293, s. 1.
   
      (2)  EUVL L 352, s. 1.